Romfolket

:*Denne artikkelen omtaler romfolket som helhet. For informasjon om [[skandinaviske romanifolk]] og [[sigøynerne]], se egne artikler om disse.*

**Romfolket** (råma' *ni*, *råmm* 'ani) er en etnisk gruppe og et vandrerfolk med opphav fra det indiske subkontinentet. Dette folket er i dag spredt utover hele verden, etter de begynte å utvandre fra det nordlige India i middelalderen (omkring år 500 til år 1000) og ankom Balkan på 1100-tallet. Romfolk har ikke en skriftlig historie og opphavet har lenge vært usikkert.

Det er usikkert hvor mange som på verdensbasis regnes til romfolket. Ulike kilder gir anslag på verdens rombefolkning fra 2 millioner til 11 millioner. Det finnes ikke sikre tall for hvor mange som regner seg som en del av romfolket i Norge i dag. I stortingsmelding nr. 15 (2000–2001) ble antallet anslått til noen tusen. Fra romfolkets egne organisasjoner er så høye tall som mellom ti og tretti tusen nevnt. Det nyeste anslaget som er lagt fram av Europarådets kommissær for menneskerettigheter, er mellom  og .

Stereotypiske forestillinger om at romfolk av natur er late, nomadisk og musikalske er vanlige. Slike forestillinger har til dels vært grunnlag for politisk bestemte tiltak overfor romfolk. Det er utbredt romantiske forestillinger om romfolk som vakre, lidenskapelig og frihetselskende folk som ikke vil følge storsamfunnets regler. Den rastløse tilværelsen forklarer mange romfolk med at de ikke har hatt mulighet til å slå seg ned og bli bofaste. I den grad de reiser rundt er det ikke på måfå, men reisene har et formål og følger et bestemt mønster blant annet i forbindelse med handel eller sesongarbeid. Blant noen romfolk er det ideologisk oppfatning om at reising er en attraktiv livsstil. Spanske *gitanos* og mange *rom* i Øst-Europa har ikke reising som dominerende livsstil. romfolk har en klar forestilling om at de utgjør en egen folkegruppe.

8. april er den internasjonale romfolkets dagen.

Romano Kher er et romsk kultur- og ressurssenter i Oslo som ble etablert i 2018.

## Befolkning

I Norge skiller man mellom romanifolket som kom til Norge på 1500-tallet og romfolk/sigøynere som kom til Norge på 1800-tallet.

I Stortingets innstilling fra 2020-2021 *Innstilling fra kommunal- og forvaltningskomiteen om Nasjonale minoriteter i Norge – En helhetlig politikk* avsnitt *1.3.4 Romer* står det:

*Det vises i meldingen til at de norske romene er etterkommere etter fem familier som hadde tilhørighet i Norge før 2. verdenskrig. De fleste er uformelt organisert i noen få storfamilier. En storfamilie består gjerne av tre til fire generasjoner, hvor lederen ofte er bestefar eller oldefar. Tilknytningen til familien er sterk, og storfamilien utgjør det viktigste sosiale og økonomiske grunnlaget for livet til de fleste romer. Mange tilhører en europeisk pinsemenighet for rom, Centre Missioner Evangelique Rom International.*

*Mye tyder på at levekårene for romer i Norge i dag er langt dårligere enn i befolkningen for øvrig. Flere familier er preget av komplekse og vanskelige livssituasjoner og fattigdom på grunn av løse arbeidsforhold og uforutsigbar økonomi. Flere voksne romer er funksjonelle analfabeter. Mange romer har fått liten skolegang, men flere voksne melder om at de ønsker å gå på skole og få fast arbeid.*

Encyclopedia Britannica oppgir verdens rombefolkning til mellom to og fem millioner. Flere andre kilder oppga rombefolkningen i Europa omkring 2010 til 10-11 millioner personer. Det gjør romfolket til den største minoriteten i Europa uten eget land. Det er samtidig den fattigste minoriteten og en av de mest utstøtte minoritetene. Mark Braham og Matthew Brahams høyeste anslag var 4,8 millioner.

I 2000 ble rombefolkningen i Bulgaria, Ungarn, Romania, Slovakia, Polen og Tsjekkia til sammen anslått til to til seks millioner. Mark Braham og Matthew Brahams anslo antallet i Romania til en til tre millioner. Europakommisjonen anslår at Romania har 1,85 millioner rominnbyggere tilsvarende 8,3 % av landets samlede folketall. Nord-Makedonia og Romania ble omkring 2000 antatt å ha den største andelen rompersoner i sin befolkning med 10 % eller mer av samlet folketall, dernest Slovakia og Bulgaria med 9 %, Ungarn med over 5 %, Den føderale republikken Jugoslavia 4 %, Albania og Tsjekkia 3 %, Spania og Hellas under 2 % av samlet folketall.

Noen angir at det største antallet bor i Romania, Spania og Tyrkia. Andre oppgir at de største befolkningsgruppene finnes på Balkan og i det tidligere Sovjetunionen. I Europa er det en god del i Frankrike, Slovakia, Tsjekkia, Bosnia, Serbia, Ungarn, Russland og Bulgaria. Det er også romgrupper i hele Europa, Nord-Amerika, Sør-Amerika, Australia, New Zealand, Sør-Afrika og i deler av Midtøsten. Små grupper av romfolket har også slått seg ned andre steder, som i Kina.

Romfolk snakker ulike språk, har ulike religioner og livsstiler. En deler ofte romfolket i grupper og undergrupper. Selv om gruppene kan være svært forskjellige, er hele romfolket forent av forestillingen om et felles historisk opphav, en felles kulturarv og et eget språk.

I nyere tid har romfolkets egne interesseorganisasjoner arbeidet for samarbeid og enhet innad i folket, noe som innebærer at de har fått et felles flagg og symbol (det røde hjulet).

## Terminologi

En person som tilhører romfolket kan kalles *rom*, i flertall blir dette *romer*. På språket romanés blir dette *rom* i entall, *roma* i flertall (*romni* er kvinnelig entallsform). I Norge, Tyskland og andre nordeuropeiske land brukes betegnelsen *roma* spesielt om sigøynerne som i de nordeuropeiske land overveiende tilhører nettopp rom-gruppen. Det finnes derimot sigøynere som ikke er rom, og det finnes rom-grupper som ikke kan kalles sigøynere. Begrepene er altså ikke synonymer, begge begrepene omfatter tilleggsgrupper som ikke omfattes av det andre.

I Norge er *romanifolket* en offisiell betegnelse på tatere og de reisende, mens internasjonalt brukes uttrykket gjerne som en fellesbetegnelse på sigøynerne og rom, dette kan føre til en viss forvirring. De som spesielt kalles *rom* (eller *roma*) er en av de største og viktigste gruppene og har tradisjonelt holdt til i Øst-Europa. I Norge blir romani/taterne regnet som en adskilt gruppe med opprinnelse i innvandring til Skandinavia rundt 1500 og snakker et romanispråk med innslag av norsk og svensk. Romanifolkets landsforening har ønsket at *tater* skal bli et navn å være stolt av. 

Fra norsk side finnes også en tendens til å anta at alle av romanislekt utenfor Norden er sigøynere, selv om det like ofte er snakk om grupper som er nærmere beslektet norske tatere. Betegnelsene brukes til dels om hverandre. I Stortingsmelding nr 15 2000-2001 brukes «romanifolket» om de reisende og tatere og «rom» om sigøynere. Brede betegnelser som «fanter», «reisende» og «omstreifere» har omfattet tatere, sigøynere og rom. I denne artikkelen brukes uttrykket *romfolket* som en fellesbetegnelse på de forskjellige grupper av rom/sinti og sigøynere.

### Opphav og andre språk
På engelsk har de vært omtalt som *gypsies* fordi ble antatt at de hadde opphav i Egypt (*gypcians*) og på spansk *gitano*. I Spania omtaler romfolk seg selv som *gitanos* (sigøynere). *Gypsy* regnes som en nedsettende, upresis og mulig rasistisk betegnelse. Tysk betegnelse *Zigeuner* og fransk *tzigane* skriver seg fra en manikeiansk sekt som drev svart magi og spådomskunst i det bysantinske imperiet. På fransk brukes også betegnelsen *gitanes* og på tysk *Sinti*. I Portugal brukes *ciganos* og i Ungarn *cigány*. Romfolk bruker til dels *gadje*, *gadze* eller *gaje* om ikke-rom. I Spania omtales ikke-rom som *payos*.

Betegnelsene rom og romani har ingen sammenheng med byen Rom eller landet Romania, likheten er tilfeldig. Rom er et adjektiv og brukes til dels om språket og av til som selvstendig substantiv. *Rom* (som betyr mann, *roma* i flertall) er et etnonym og det tilhørende adjektivet er *romano* (*rom* i hunkjønnsform). Opphavet til disse betegnelsene er usikker, det er trolig av indisk opprinnelse og kan komme av sanskrit *ḍomba*. Den norske betegnelsen *sigøyner* (tysk *Zigeuner*, fransk *Tziganes*) er et såkalt eksonym (brukt av andre enn folkene selv) av usikker opprinnelse. På norsk brukes *rom* synonymt med *sigøyner* og *romanifolket* synonymt med *tater*. Betegnelsen *rom* kan ifølge en teori henge sammen med *lom* eller *dom* der dom i flere indiske språk viser til folkegrupper eller kaster som særlig arbeider med handel, håndverk og underholdning. Denne teorien har vist seg vanskelig å etterprøve.

## Kultur

### Den kulturelle arven
Romfolket har en fargerik og mangfoldig kultur, som har satt dype spor i kunst- og kulturlivet over hele Europa, og verden for øvrig. Fra musikk til litteratur og teater til moter, har mange latt seg inspirere av romfolkets frihetstrang og særegne, fargerike stil.

Dette folket har gjennom historien vært kjent for å være dyktige musikanter, der forskjellige undergrupper har utviklet forskjellige musikkstiler. Eksempelvis spansk *[[calò-romenes flamenco]]*, visesang hos taterne, gitarspill og fiolin hos sinti/rom og fiolin hos sigøynere. Kjent i Norge er sigøyneren og musikeren Raya, og artister med taterbakgrunn som Elias Akselsen og Laila Yrvum.

Romfolk har oftest et fast bosted, men mange er halvnomadiske ved at de deler av året legger ut på langvarige reiser. Disse reisene følger og fulgte ofte faste ruter til andre land. Romfolks nomadiske tilværelse har dels vært et resultat av fordrivelse og deportasjon.

### Språk
Romspråket tilhører den indoeuropeiske språkfamilien. Det har opphav i den sentrale indo-ariske gruppen av indoeuropeisk og beslektet med blant annet hindi, punjabi og kasjmiri. Den nærmeste språklige slektningen er trolig dumaki-språket som brukes av en liten kaste av smeder og musikere i Karakoram-området.

Lånord fra burusjaski, georgisk, ossetisk, armensk og middelaldersk gresk (og fravær av arabiske lånord) tyder på at romanifolk innvandret til Europa langs en nordlig rute: Fra Gilgit i Hindukusj, over det iranske platået, langs Kaukasus' sørlige skråning og langs Svartehavets sørlige bredd til Bosporus. Omkring 60 % av ordforrådet i britisk rom-språk har indo-arisk opprinnelse, mens resten er av persisk, gresk, sør-slavisk, armensk og engelsk opprinnelse. Den spanske romdialekten *caló* har omkring 2000 ord av arabisk opprinnelse. Fra gresk kom blant annet ord for metallarbeid som *petalo* (hestesko) og *petulnegro* (grovsmed som også benyttes som stammenavn). Romfolk har til dels overtatt grammatikken fra majoritetsspråket, for eksempel i bøyning av verb. Spansk språk har tatt opp flere romord for eksempel *sandunga* som betyr sjarmerende eleganse. Engelsk *pal* (kamerat) som kommer av rom *phal* (bror). Svensk *tjej* (jente) kommer rom *chavi* (jente).

Slektskapet med indiske språk ble oppdaget ved en tilfeldighet på 1700-tallet da en ungarsk student i Leiden ble oppmerksom på likheten mellom språket hos en indisk studiekamerat og sigøynerspråk i Ungarn.

Romspråket har omkring 60 større dialekter. Det har også flere dialekter i Norge. I Norge og Sverige har taternes romanispråk tatt opp grammatikk fra norsk og svensk, tilsvarende i Spania og England, mens romspråk på Balkan i stor grad har behold grammatikken fra India.

### Grupper og stammer

Rom og romanifolket er oppdelt i forskjellige hovedgrupper, med sine egne særpreg. Hver av disse er oppdelt i mindre stammer, som igjen er oppdelt i slekter og familier. Norske tatere ønsker for eksempel ikke å forveksles med den gruppen som kalles sigøynere, som utgjør en hovedgruppe av romfolket, men har sterkere likhetstrekk med tyske jenniche som tilhører den samme type minoritet som taterne selv. Det er vanlig for rom-grupper at man helst betrakter sin egen stamme, og andre stammer i sin egen hovedgruppe, som *ekte rom* mens andre grupper blir betraktet som *uekte*. Dette bildet har endret seg betraktelig de siste årene, samarbeid og utstrakt kontakt mellom de forskjellige hovedgruppene og stammene forekommer, og ekteskap på tvers av gruppene har også blitt mer akseptabelt. Man anerkjenner forskjellene, men ser også likhetene mellom gruppene og at de alle utgjør forskjellige grener av ’«ett» folk. Romfolket har også stor betydning for Sør-Amerika, pga. deres store kulturarv.

Blant hovedgruppene regnes *vlax*-roma (eller sigøynerne) som den største. Disse utgjorde hovedsakelig den østeuropeiske gren av romfolket, men er i dag spredt utover hele verden, med store befolkningsgrupper i Vest-Europa og Nord-Amerika. Det finnes ca. 400 Vlach-Rom sigøynere i Norge, og de tilhører hovedsakelig *lovara* og *churara* – undergrupper av vlax.

Den nordvesteuropeiske gren av romfolket omfatter blant annet tyske sinti, engelske romanichals, de finske sigøynerne og de norsk-svenske Romanisel/Sintiene.

I Sørvest-Europa finner vi *gitanos*, som utviklet flamenco, og i Sørøst-Europa og Tyrkia holder arli-gruppen til. Det finnes små grupper av nyere immigranter fra denne gruppen i Norden.

### Familier og ekteskap
Til familien regnes gjerne foreldre, besteforeldre, søskenbarn, onkler, tanter og andre nære slektninger. En familie regner seg som en enhet basert på en felles stamfar eller stammor, som holder familien samlet. Det blir betraktet som ideelt at familien reiser, arbeider og bor sammen eller besøker hverandre hyppig. Familien er tradisjonelt viktig for romfolk og sosialt liv er i stor grad organisert etter slektsrelasjoner.

Mange gifter seg som tenåringer eller tidlig i 20-årene. Man praktiserer ikke tvangsekteskap, selv om dette har forekommet i noen familier og slekter. Arrangerte ekteskap er derimot vanlig i noen stammer, der det er familien som finner en *passende ektefelle* til sin sønn eller datter. Men slike ekteskap kan avslås av den vordende brud eller brudgom. For alle er det viktig å ha familiens anerkjennelse, slik at bruden eller brudgommen blir godtatt i slekten.

Ekteskap med personer som ikke er rom blir ofte betraktet som svært uheldig i en familie. I noen grupper er slike forbindelser totalforbudt, mens andre er villige til å akseptere blandingsekteskap, dersom den nye partneren er villig til å oppgi sin egen kultur for å leve og oppdra barna sine i romkulturen.

### Religion

Romfolket er preget av hinduisme, kristendom og jødedom. I den moderne romkulturen er det lite igjen av de hinduistiske røttene. De har likevel en etikk og kulturform (spesielt skikker om rituell renhet) som på mange måter virker beslektet med indiske religioner og jødedom.

Sara La Kali er romfolket skytshelgen.

De fleste i romfolket er kristne, ofte pinsevenner, katolikker eller ortodokse. Det finnes også en del muslimer.

Pinsebevegelsen er i sterk vekst i alle grener av romfolket, og er i mange land samlende. Store grupper fra romfolket samles i pinsemenighetsmøter, og for ha fellesskap med hverandre. I pinsebevegelsen har både taterne og romfolket mange kjente evangelister, pastorer og musikere, bl.a. tateren Ludvig Karlsen. De har også fått aksept til å tilbe Gud på sitt eget språk og med sin egen kultur.

## Næringsvirksomhet
Tradisjonelt har romfolket livnært seg som omreisende handelsmenn, håndverkere og musikere. De ble raskt kjent som spesialister på hestehandel, kjeleflikking, fortinning, musikk og dans, spådomskunster og annen underholdningsvirksomhet. Familiene reiste ofte med hest og kjerre, mens man i andre land også skaffet seg større vogner.

I mange land førte moderniseringen til problemer for romfolkets tradisjonelle yrker og kompetanse, fordi det ikke lenger var et behov for deres tjenester. Dette førte mange inn i arbeidsløshet og fattigdom.

De som har hatt muligheten, spesielt i Vesten, har tilpasset seg de kontinuerlige endringene i samfunnet med stor kreativitet. Hest og kjerre har blitt byttet ut med bil og campingvogn. Mange har funnet seg moderne yrker, som har gitt de økonomisk frihet til å opprettholde sin reisetilværelse og fortsatt være sin egen arbeidsgiver.

Også de fleste tatere har valgt å bli bofaste om vinteren. Flere av disse driver imidlertid med reisevirksomhet i sommerhalvåret og opprettholder slik den tradisjonelle handelsvirksomheten. Andre reiser sjelden, men drar gjerne på småturer eller oppsøker den lokale campingplassen når slektninger og andre av folket er på gjennomreise. Romanisel/Sinti er i hovedsak bofaste og legger ofte vekt på barnas skolegang. De har i stor grad klart å beholde en rom identitet og sitt språk, men også de liker å være litt mer rørlige om sommeren og da for å samles i storfamilien eller slekten.

## Historie

### Tidlig historie
Lingvistisk og genetisk forskning har påvist med sikkerhet at romfolket i Europa stammer fra det indiske subkontinentet. Blant rom i Europa har det til dels eksistert et kastesystem som ligner på kastesystem i India. Det er lite historisk (skriftlig) eller arkeologisk materiale. Genetiske studier viser innslag av gener som er utbredt i Midtøsten og Europa. En DNA-studie fra 2013 i Spania viser rom har vært relativt isolert genetisk og med opphav i en relativt liten folkegruppe, og har slik beholdt en distinkt mtDNA. En DNA-studie fra 2012 viser mest slektskap med de såkalte *scheduled caste and scheduled tribe* (også kjent som *[[dalit]]* og stammefolk) i det nordvestlige India. Den genetiske isolasjonen skyldes trolig at romfolk i hovedsak har giftet seg innad i egen folkegruppe i tråd med deres tradisjoner. Samtidig viser genetiske studier at det er større genetisk variasjon mellom grupper av romfolk enn i majoritetsbefolkningen. En teori er at utvandringen fra India ble utløst av den islamske erobringen rundt år 1000. En genetisk studie i 2012 med prøver fra mange steder i Europa tyder på at romfolk i Europa har opphav i samme befolkning i nord/nordvest India omkring 500 evt., og at de ankom Balkan rundt år 1100 hvorfra de vandret til andre deler av Europa. Studien tyder på relativ genetisk isolasjon etter innvandringen til Europa. En genetisk studie fra 2017 viser genetisk overlapp med befolkningen i Punjab, Rajastan og Gujarat (India) samt flere etniske grupper i Pakistan (blant andre balutsjer og sindhier).

En teori går ut på at romani og romfolk innvandret til Europa langs tre hovedruter. En av disse antas å ha gått via Egypt gjennom Nord-Afrika til Spania, noe som er omstridt hypotese. En annen rute antas å ha gått via Armenia og Georgia der mange romfolk slo seg ned, mens noen senere utvandret til Balkan og Sentral-Europa. Den faglig mest aksepterte ruten antas å ha gått gjennom Persia (Iran) og Anatolia til Balkan. Ian Hancock mener romanifolket ankom Europa på slutten av 1200-tallet samtidig med osmanene. Dena Ringold i Verdensbanken oppgir at migrasjonen fra Nord-India til Europa skjedde mellom 800-tallet og 1300-tallet. I det osmanske riket var det ikke spesielle regler for romanifolk: De måtte betale skatt på linje med andre ikke-tyrkiske undersåtter og kunne bevege seg fritt.

En teori har foreslått at romanifolk har opphav i arisk-ættede soldater og har knyttet dette til krig med Ghaznavid-dynastiet på 1100-tallet. Det er uklart om dette er mulig dersom romanifolk allerede hadde migrert til det bysantinske riket på 1000-tallet. Noen kilder anslår at utvandringen fra Nord-India begynte rundt år 800 eller på 900-tallet. Hungersnød eller krig er foreslått som mulige grunner, noen forsker tror at romanifolkets migrasjon kan ha begynt med at de var krigsfanger. Angrep fra arabiske styrker på 600-700-tallet kan ha medvirket til økonomisk krise og sosial uro særlig i Sind-regionen.

Allerede på 400-tallet fvt. hadde disse gjerne en høy status i det indiske samfunnet, og ble godt mottatt i landsbyene. Mye tyder også på at romfolkets forfedre hadde slektskap med rajputene og den krigerkasten khsattriya.

I perioden 1001&ndash;1026 evt. ble det hinduistiske India invadert av den muslimske Mahmud av Ghazni. Invasjonshæren gikk av med seieren. En halv million indere ble tatt til fange og tvunget til slaveri. Det kan være i denne kaotiske perioden at romfolkets forfedre forlot India og reiste vestover, inn i det muslimske Persia, og videre til det nåværende Tyrkia og Hellas. Genetiske studier tilsier at de nådde Balkan på 1100-tallet.

### Innvandring til Europa

Ingen vet med sikkerhet hvorfor romanifolket forlot India. Det antas at de på 1100-tallet ankom Balkan trolig via Bosporus og fra 1300-tallet begynte å bre seg utover Europa. Mange kaller seg Sinti som er avledet fra Sindhi som i Indus. Blant de tidligste skriftlige omtalene er fra Kreta i år 1322 og Kypros i 1332. Svært mange etablerte seg i Øst-Europa, i det som tilsvarer Romania, Bulgaria, Makedonia, Ungarn og Slovakia. Det er uklart hvordan den tidligere vandringen i Øst-Europa har foregått. Mange ble tvunget til slaveri av befolkningen i de landene de kom til. I Romania (Valakia og Moldova) ble rom tvunget til å bosette seg og holdt i slaveri fra middelalderen til 1800-tallet. Skriftlige kilder fra Valakia omtaler rom i 1385 og i Transilvania i 1416. Opphevelsen av slaveriet i Romania utløste utvandring til resten av Europa og etterkommerne av disse utvandrerne finnes i store deler av Europa og dessuten i Amerika. I 2013 ble det anslått å være 600.000 rompersoner i Romania. (3 % av befolkningen). Ved folketellingen i 1930 oppgav 260.000 personer å være rom (1,5 % av landets befolkning), i 1956 var tallet 105.000. I Romania er rom den nest største minoriteten etter etniske ungarere (madjarer). Videre vandring fra Balkan inn i Europa ble trolig drevet av Det osmanske rikets erobringer mot slutten av middelalderen.

Fra rundt 1400 er det flere og sikrere skriftlige kilder om romanifolks historie.

Nomadisk livsstil var forbudt i de fleste europeiske land, med viktig unntak for Frankrike der romfolk ikke fikk bosette seg. Lovene var dels inkonsistente og i liten grad håndhevet. Under det såkalt opplyste regimet til Maria Teresia av Østerrike og Josef II ble det i tiden 1761-1783 innført lover som blant annet forbød ekteskap mellom romfolk og krevde at rombarn over 5 år skulle tas fra foreldrene for bli fostret opp i ikke-romfamilier. Bestemmelsene ble i liten grad håndhevet fordi få var villige til å inngå blandingsekteskap og barna rømte ofte tilbake til foreldrene. I Burgenland ble bestemmelsene iverksatt nokså bokstavelig. Forøvrig var ekteskap intern i romgruppen vanlig i det sentrale og østlige Europa. En viss grad av arrangert ekteskap har vært utbredt der brudgommens familie betalte brudens familien en «brudepris». «Brudebytte» kunne gjøre arrangementet mindre finansielt krevende for brudgommens familie. Ved ekteskap med søskenbarn eller andre slektninger kunne brudeprisen være symbolsk. Brudepris gjorde det trolig attraktivt å gifte seg innenfor slekten.

Romfolk antas å ha kommet til Den iberiske halvøy midt på 1400-tallet, til Storbritannia rundt 1500, Estland midt på 1500-tallet og Ungarn omkring 1400. Romfolket fantes over store deler av Europa rundt år 1500. Rom er omtalt i skriftlige kilder fra Tyskland omkring 1417. I 1505 er «egyptere» (senere kalt *gypsies* på engelsk) omtalt i dokumenter fra Skottland fordi de ble antatt å komme fra Egypt. Romfolk er kjent i Italia i 1422, Frankrike fra 1427, Spania i 1447, i Ungarn/Bøhmen/Polen i 1438, og Sverige og Norge i 1513, og i England i 1531. I Sverige ble det gjort en alvorlig og skjebnesvanger feil ved at Romanifolket/Sinti ble forvekslet med tatarene som er en annen etnisk gruppe som i begrenset antall også kom til Sverige som leiesoldater omtrent samtidig med Romanifolket.

De var et fremmed folk, omreisende utlendinger med et fremmed språk, mørkt utseende og merkelige skikker. De ble ofte forbundet med magiske krefter og ble raskt stemplet som farlige forbrytere og trollmenn. Voldsom fremmedfrykt i den europeiske befolkningen utløste grusomme rasistiske forfølgelser av romfolket i hele Europa. Dette innebar bla. annet piskestraff, halshugging, landsforvisning, slaveri og brenning på bål. Det forekom også *jakt* på romfolk og tatere. Dette var jakt der menn, kvinner og barn var fritt vilt. De kunne fritt skytes uten lov og dom.

Fra rundt 1500-tallet begynte den katolske kirken å spre anti-rom propaganda trolig fordi de følte seg truet av romfolkenes spådoms- og helbredelsesvirksomhet. Streng lovgivning mot vagabonder berørte særlig romfolk. I noen land var romfolk fredløse. Pave Pius V forsøkte å fordrive romfolk fra den katolske kirkes områder. Det førte til at Spania, Portugal og Frankrike begynte å sende romfolk som slaver til koloniene i Afrika og Amerika. På 1700-tallet ble det vanligere å drive tvungen assimilering, utslettelse av rom-språket og tvungen bosetting. På 1800-tallet var det større toleranse og mer akademisk interesse for romfolkenes språk, musikk og kultur.

#### Valakia og Moldova
I begynnelsen donerte fyrstene i Valakia og Moldova romfolk som slaver til klostrene. På 1500-tallet hadde det rumenske slavesystemet blitt mer utviklet og inkluderte tre typer: (1) Slaver hos adelen; (2) slaver i klostrene under deres jurisdiksjon; og (3) «frie sigøynere» som kunne bevege seg fritt i landet men tilhørte kronen (det vil si staten). Romfolk som tilhørte adelen eller klostrene hadde ingen personlige rettigheter og sto til deres disposisjon; de ble ofte pålagt å bosette seg i utkanten av landsbyene og ble gravlagt på egne kirkegårder. Slaveeierne kunne fritt selge, bytte eller gi bort sine romfolk og barne kunne skilles fra foreldrene for å bli overlatt til andre. Systemet var fleksibelt og pragmatisk, og innebar relativt stor frihet sammenlignet med livegne rumenske bønder. Dette systemet besto nokså uendret til 1830 hvorpå romfolkene etter tyve år akademisk debatt ble frigjort. Dette slaveriet ble formelt opphevet i 1856 (etter at slaveriet var opphevet i mange oversjøiske kolonier) og utløste i siste halvdel av 1800-tallet utvandring til resten av Europa inkludert Skandinavia og Den iberiske halvøy. Frigjøringen rundt 1860 var en av de viktigste hendelsene i romfolkets historie i Europa. Utvandringen til resten av Europa ble merkbart rundt år 1900. Språket hos disse romfolkene fra Romania kalles *vlach* eller *vlax* og sterkt påvirket av rumensk. De kalte seg selv *rom* eller *řom*, og skiller seg kultur og språklig fra tidligere innvandring til Vest-Europa. Vlax-talende rom ble også kalt *kalderas* (egentlig kobbersmed).

Blandingsekteskap var i opprinnelig akseptert i Valakia og Moldova. På 1700-tallet ble blandingsekteskap forbudt. Bakgrunnen for forbudet var trolig at blandingsekteskap ifølge eldre lov medførte at en ikke-rom da måtte bli slave, og når etterspørselen etter slaver avtok (mens livegne bønder var økonomisk gunstig) ønsket fyrstene og klostrene å hindre overgang fra livegenskap til slavestatus. Barn fra blandingsekteskap ble trolig frie og assimilert i den lokale rumenske befolkningen. Når romfolk ble assimilert i den rumenske befolkningen medførte det vanligvis at språk og skikker forsvant, mens rumenske språk og kultur ble overtatt.

#### Spania
I Spania ble romfolk registrerte første gang i 1415 og disse ble knyttet til Hellas og «Lille-Egypt». Lille-Egypt ble sistnevnte ble brukt om forskjellige steder eller områder i Hellas og Anatolia, derav betegnelsen *egipcios* som ga opphav til spansk *gitano*. Romfolks første innvandring til Spania skjedde mens halvøya var delt mellom maurisk styre og kristelig styre. Under *[[Reconquista]]* og i forbindelse den kristelige erobringen av Granada i 1492 da muslimer ble fordrevet, ble romfolk tatt i mot som en form for kristne pilegrimer. På 1500-1600-tallet ble det et mer negativt syn på romfolk og myndighetene ville blant annet tvinge dem til å bosette seg, forby dans, klesdrakt og språk. Disse tiltakene for å assimilere romfolket hang trolig sammen med den generelle bestrebelsen på kulturell homogenisering noe som særlig gikk ut over jøder og muslimer. Romfolkets katolske tilknytning hindret trolig at de ble forfulgt like hardt som jøder og muslimer. Carlos III opphevet mange lover som gjaldt romfolk og lot dem bosette seg og velg yrke fritt på linje med andre borgere. Nomadiske romfolk ble fortsatt gjenstand for overvåkning. De siste lovene spesielt for romfolk ble opphevet i 1910.

### Holocaust og andre verdenskrig
Den store skepsisen til romfolket kulminerte under den andre verdenskrig (1939&ndash;1945), da nazistene utpekte disse og jødene som sine fiender. De skulle utslettes på et rasemessig grunnlag. Allerede i 1940 ble 400 barn av romfolket brukt som prøvekaniner på Zyklon-B gass. Totalt mellom 220 000 og 1,5 millioner menn, kvinner og barn av romfolket myrdet i nazismens gasskamre og massakre i det som av romfolket kalles Porajmos. Mange av disse ble skutt og lagt i massegraver, ofte registrert som asosiale og kriminelle i dødsleirene. Både Vlach-Roma og sinti ble like hardt rammet.

Samtidig (når?) forbød Josef Stalin romfolkets språk og kultur i Sovjetunionen.

Andre verdenskrig førte til at mange romfolk i Øst-Europa ble fordrevet eller flyktet vestover, og ble værende i Vest-Europa etter krigen.

### Moderne tid
På 1990- og 2000-har rom i blant annet Tyskland, Spania og Italia blitt utsatt for rasisme, hatkriminalitet og blitt plaget av myndighetene. Generelt i Europa har rom på denne tiden hatt de vanskeligste levekårene (med hensyn til bolig, utdanning og helsestell), og levekårene er særlig vanskelige i Øst-Europa der de i noen land utgjør fra 5 % (Ungarn) til 10 % (Bulgaria, Romania og Slovakai) av befolkningen. I noen områder har 60 % vært analfabeter. Rom er mange steder den mest synlige minoriteten blant annet på grunn av jevnt mørkere hud enn majoriteten (og omtales ofte som «sorte»). Forfølgelsen fra majoritetsbefolkningen tiltok etter oppløsning av kommunistregimene i Øst-Europa. Under kommunistregimet var romspråk og nomadisk livsstil stort sett forbudt, i blant annet Bulgaria og Albania ble rom presset til å skifte til navn som passet inn i majoritetsbefolkningen. Samtidig med forsøket på utviske romidentiteten sikret kommunistregimet romfolkene grunnleggende helsestell, utdanning, bolig og fast lønnet arbeid. Med kommunistregimet forsvant beskyttelsen mot majoritetsbefolkningen og mange mistet jobber og velferdstjenester. Mistanke om kriminalitet har ofte førte til voldelige angrep og fordrivelser fra majoritetsbefolkningen. I 1997 var arbeidsledigheten blant romfolk i Bulgaria mellom 95 og 100 %. Ungarn og Slovakia innførte etterhvert lover som anerkjente rom som nasjonal minoritet. I en del andre land har innført lover med sikte på å ekskludere romfolk, blant annet forsøkte Tsjekkia å fordrive alle romfolk til Slovakia tidlig på 1990-tallet. Tsjekkoslovakia innførte så strenge statsborgerskapslover i 1993 at over 100.000 rompersoner i landet ble statsløse.

Jugoslavia hadde åpne grenser på 1960-1970-tallet noe som ble fulgt av utvandring fra dette området særlig til Vest-Tyskland. Kommunistregimenes fall, åpningen av jernteppet og borgerkrigene i Jugoslavia ble fulgt av en ny utvandringsbølge særlig fra Romania og Jugoslavia (inkludert fra Kosovo etter krigen der i 1999).

Forfølgelsene til tross, romfolket og taterne har klart å overleve som folk. Mange har beholdt språket, kulturen og egenarten. De kan derfor fortsatt – i hvert fall til en viss grad – kommunisere med hverandre og de opplever at mange skikker og uskrevne regler er felles, selv om de tilhører befolkningsgrupper som har vært atskilt gjennom århundrer.

I 1971 ble den første World Romani Congress holdt i London, der deltagere fra 14 land deltok. Flere forskjellige rom-grupper var representert. Det ble vedtatt at romfolket – til tross for de store forskjellene mellom grupper/stammer – skulle samles som «*ett folk*» og forenes under ett flagg og en folkehymne (*[[Djelem djelem]]*).

Romfolk som flyktet til Italia fra krigene i Jugoslavia ble gjenstand for særlig politisk debatt i Italia mens høyrepopulister under Gianfranco Fini var i regjering. Økt internasjonal migrasjon etter år 2000, blant annet i forbindelse med utvidelse av EU østover, har forsterket negativ omtale av rom i flere europeiske land. Frankrikes utvisning av rom i 2008-2010 ble kritisert av EU som i strid med EUs regler om fri bevegelse. Kritikerne mente at Frankrikes tiltak var etnisk basert. Østerrike innførte i 1991 utlendingslover som gjorde det mulig å utvise et stort antal romfolk som hadde oppholdt seg lovlig det i mange år. Statsminister Vladimír Mečiar i Slovakia omtalte i 1993 romfolk som «antisosial, mentalt tilbakestående, uintegrerbare og sosialt uaskeptable» og krevde reduksjon av velferdsordninger for å hindre reproduksjon av tilbakestående folk.

I Spania er romfolk relativt godt integrert sammenlignet med Europa ellers noe som blant annet kan skyldes at de aller fleste ikke lever nomadisk. I noen byer har det vært egne romgettoer der de lever under kummerlige forhold og i stor fattigdom. På 1990-tallet var det anslagsvis 600.000 rom i Spania og 50.000 i Portugal.

### Romanifolk og romfolk i Norge
De første romani kom til Norge omkring 1500, og disse har trolig gitt opphav til taterne. Fra 1500-tallet kom lover med tvangs- og straffetiltak rettet spesielt mot tatere og omreisende. Utgangspunktet var disse ble ansett som kriminelle og utgjorde en spesiell trussel mot samfunnets lov og orden. Lovbestemte restriksjoner gjorde det vanskelig for taterne å livnære seg av sine tradisjonelle yrker innenfor handel og håndverk, og det var restriksjoner i bruk av hest og vong. Løsgjengerloven av 1900 tok sikte på vidtrekkende tiltak overfor denne gruppen ofte omtalt som «omstreifere» (betegnelsen omstreifer siktet primært men ikke utelukkende til romani). På 1860-tallet kom en ny innvandringsgruppe til Norge, kalt sigøynere. De kom fra Valakia i Romania etter opphevelsen av livegenskapet og slaveriet der.

Norske myndigheter ville etterhvert påvirke taterne til å gi opp sin tradisjonelle livsform og kultur. Eilert Sundt fikk på bakgrunn av sine undersøkelser rundt 1850 Stortinget til å bevilge midler med sikte på skolegang og kristen oppdragelse (fra 1855). Tiltaket ble ansett som mislykket og bevilgningene stanset i 1869. Sosialt motiverte tiltak av personer med bakgrunn fra kirkelige kretser sto også senere i spissen for tiltak i tillegg til straff og tvang. Slike sosialt eller moralsk motiverte tiltak ble begrunnet ut ifra det som ble hevdet å være i taternes, særlig barnas, beste interesse, i tillegg til å få slutt på den skadelige innflytelsen som deres kultur og den nomadiske livsstil ble påstått å ha på samfunnet. Tanken var at taterne skulle oppgi sin livsform, bli assimilert i majoritetssamfunnet og dermed opphøre som distinkt folkegruppe.

I 1943 planla sentrale personer i Nasjonal Samling (NS) folkemord på romfolket og taterne i Norge.  Krigen sluttet imidlertid før de rakk å sette planene ut i verk. Dette er en lite kjent og ofte ignorert del av historien om holocaust.

Den norske fremmedloven av 1927 gjorde det mulig å nekte sigøynere og omstreifere adgang til riket. I 1934 ble 68 romfolk, de fleste norske statsborgere, nektet innreise til Norge. Ragnvald Konstad, sjef for sentralpasskontoret, uttalte da «Det er meg en sann fryd å nekte dem adgang.» Paal Berg uttalte om lovgrunnlaget for innreisenekt: «Denne loven er ny, men trenger inge nærmere begrunnelse.» De ble stanset av både svenske og danske myndigheter da de ville forlate Tyskland, og endte deretter opp i Belgia. De belgiske myndighetene forsøkte å sende dem til Norge, men norske myndigheter nektet. Vinteren 1943-1944 ble 66 medlemmer av romfamiliene Josef, Karoli og Modis internert og deportert fra Belgia til Auschwitz-Birkenaus sigøyneravdeling. Innen 4. august 1944 var de fleste i sigøyneravdelingen gasset og kremert. Bare fire personer i den norske gruppen overlevde. Zolo Karoli (født 1921) ble skutt og drept i Buchenwald to dager før leiren ble frigjort av amerikanske styrker i april 1945. Frem til 1956 da «sigøynerparagrafen» ble endret fikk de fortsatt ikke adgang til Norge. På 1950-tallet kom medlemmer av Karoli- og Josef-familiene til Norge og etter flere rettssaker fikk de norsk pass.

I etterkrigstiden fortsatte diskrimineringen mot romfolket og taterne. Den norske regjeringen handlet bevisst for å utslette romfolkets og taternes egenart. Blant romfolk og tatere ble blant annet kvinnene tvangssterilisert, og barn ble tatt fra foreldrene og plassert på institusjoner. Hele familier ble drevet til tvungen assimilasjon for å oppgi sitt språk, sin kultur og sin etniske egenart.

Den norske regjeringen har siden erkjent disse overgrepene, gitt offisielle unnskyldninger og etablert kompensasjonsordninger for ofre for tvangssterilisering og andre urettferdigheter.

Norge ratifiserte i 1999 Europarådets konvensjon om vern av nasjonale minoriteter og romfolk ble da sammen med jøder, kvener og skogfinner anerkjent som nasjonal minoritet på grunn av langvarig tilknytning til landet. Romanés er samtidig definert som minoritetsspråk.

### Romfolkets dag
8. april er globalt erkjent som «romfolkets dag» (nasjonaldag). Dagen ble offisielt erklært i 1990 i Serock, Polen, stedet for den fjerde verdenskongressen – *Romani Congress of International Romani Union* (IRU) – til ære for det første store internasjonale møtet av romani representanter, 7. til 12. april 1971 i Chelsfield i nærheten av London.

Siden verdens romanifolk ble erklært i 2004 som en nasjon uten territorium av FN etter|krav fra ERRC krav fra ERRC, krevde FN på Den Internasjonale Romani dagen 8. april 2014 at romanifolk skal ha full inkludering på alle områder i|avgjørelser tatt av europarådet avgjørelser tatt av Europarådet.

### Kjente romfolk
* Raisa «Raya» Bielenberg – en sovjetiskfødt norsk sanger, danser, skuespiller og aktivist som er ansett som en av de fremste formidlerne av romkultur i Norge.
* Yul Brynner – skuespiller og den Internasjonale Romaniunionens ærespresident fra 1977.
* Michael Caine – skuespiller, har uttalt at hans far var av delvis sigøyner-bakgrunn fra Irland.
* Charlie Chaplin – skuespiller og filmskaper med røtter i den britiske Romanichal-gruppen. Det ble etter hans død funnet et brev som indikerte at han ble født i en sigøynervogn.
* Rita Hayworth – skuespiller, hennes far, Eduardo Cansino, var en spansk flamenco-danser av rom-opphav.
* Jan Jansen – norsk rom. Romani Cultura. Leder for den største romslekten i Norge.
* Natalina Jansen – norsk romkvinne, leder arbeidsgruppen Norske roms historie, foredragsholder ved en rekke institusjoner og ansatt i voksenopplæringen på skullerudprosjektet ved Universitetet i Oslo. Referanseperson for HL-senterets gransking av norske roms historie.
* Gabriel Werner Johansen – dansk-norsk rom. Romani Council Union (RCU)
* Alex «Dolla» Karoli – «sigøynerkonge»
* Django Reinhardt – hollandsk sinti, gitarjazzens far.
* Tracey Ullman – komiker og skuespiller.

## Liknende folkegrupper
I en rekke europeiske land finnes vandrerfolk som har visse likhetstrekk med romfolket. I mange tilfeller er disse gruppene etterkommere av romfamilier som ble opptatt i lokale omstreifergrupper og mistet sin tilhørighet i romfolket.

Disse gruppene kan ha mye til felles med romfolket i levesett, men de snakker ikke mye rom og følger heller ikke romkulturens skikker og uskrevne regler for etikk, moral og renhet.

I Tyskland finner man «jenischefolket», et omreisende folk av handelsmenn og håndverkere i Tyskland, Østerrike, Sveits og Frankrike. De snakker fra gammelt av jenischespråket. Dette folket har, i likhet med de norske taterne og romanifolket/sinti, vært utsatt for diskriminering av myndighetene i landene der de bor. Andre romfolk er Sinti kom til Sentral‑Europa tidlig på 1500-tallet og finnes stort sett i Tyskland, Frankrike, Italia og Sentral-Europa. En gren av sinti er manouche-rom som hovedsakelig lever i Frankrike og Sveits. Sigøynere kom til Europa på 1700-tallet og til Skandinavia på 1800-tallet. Kalderash fra 1800-taller finnes i dag blant annet i Sverige, Frankrike, Belgia, Russland, Polen, Romania, Serbia og også Nord‑ og Sør‑Amerika. Burgenland-rom er et romfolk fra regionen Burgenland i Østerrike, nær grensen til Ungarn, de har bodd der siden 1400–1500‑tallet. Servurja‑rom er en romgruppe fra Slovakia og Ungarn.

I de sørlige og sørvestlige deler av Norge finner vi et reisende folk, kalt «skøyere» eller «meltravere». De snakket tidligere «rodi», fulgte ikke romkulturens skikker og oppfattet seg som et annet folk enn de norske tatere. De er av blandet opphav, og stammer antagelig fra norske omstreifere og tyske innflyttere. Skøyerne blir ofte feilaktig forvekslet med tatere, men blir ikke betraktet som verken tater eller rom. I nyere tid, etter voldsom diskriminering og forsøk på assimilering fra myndighetenes side, har de mistet mye av sin egenart.

Felles for disse folkegruppene er at
* de har en nomadisk livsform som ligner romkulturen,
* de snakker ikke en form for rom,
* de følger ikke romfolkets særegne skikker og tradisjoner,
* de blir ikke betraktet som en del av romfolket,
* de (fleste) hevder ikke å være en del av romfolket.

## Annet
* Rom og romanifolket mottok Raftoprisen i 1997. Prisen ble mottatt av Gabriel W Johansen (Riggo Topzy) og Ian Hancock.

## Se også
* Sigøynere
* Romani/Tatere

## Referanser


## Litteratur
* NOU 2015:7 Assimilering og motstand — Norsk politikk overfor taterne/romanifolket fra 1850 til i dag 
* Jahn Otto Johansen. «Sigøynerne, forfulgt i århundrer» I: *Folkemordenes svarte bok, politisk massevold og systematiske menneskerettighetsbrudd i det 20. århundret*. Bernt Hagtvet (red.). Universitetsforlaget, 2008. ISBN  978-82-15-01308-4
* Olav Rune Ekeland Bastrup & Aage Georg Sivertsen. *En landevei mot undergangen, utryddelsen av taterkulturen i Norge*. Universitetsforlaget, 1996
* Olav Rune Ekeland Bastrup. *El Jucan, historien om fakirens liv*. Aschehoug, 1993

## Eksterne lenker
* 
* https://web.archive.org/web/20131115234232/http://romanikultur.com/Innhold/?documents  (Romanifolkets Riksforbund)
* Store norske leksikon. 
* Norsk nettavis for Romanifolket / tatere. 
* Patrin (omfattende informasjon om romanifolket) (engelskspråklig)
* European Roma Rights Center (engelskspråklig)
* Romani.org Home Page (artikler om romanifolket) (engelskspråklig)
*  Romanifolket (RCU – Romani Council Union)
* Tatere/romanifolk, en folkegruppe med lange røtter i Norge, artikkel hos Norgeshistorie.no